**რიგითი გულშემატკივრის გადასარჩენად!**

**Insight**

დღევანდელ რეალობაში, ქართული ფეხბურთის მატჩებზე ძალიან ცოტა ხალხი დადის. მათი ძირითადი ნაწილი შედგება ფეხბურთელთა ახლობლების, ნათესავების, ძმაკაცებისაგან და რჩება ძალიან მცირე რაოდენობა ნამდვილი გულშემატკივრებისა, რომელთაც პირდაპირი კავშირი აქვთ გუნდთან და არა ცალკეულ ფეხბურთელებთან. ამასთან, საგულისხმოა ის, რომ ეს პრობლემა დგას უფრო თბილისელებში, რომელთაც უბრალოდ არ იციან რომელ გუნდს უგულშემატკივრონ - არცერთ კლუბთან არ გრძნობენ სიახლოვეს. ამ მიზეზების შედეგად კი გულშემატკივართა რაოდენობა მცირდება და მცირდება! ისინი გადაშენების პირას მივიდნენ!

**საკომუნიკაციო სტრატეგია**

როგორ ავწიოთ ცნობადობა ამ ყველაფრის შესახებ? პირველ რიგში, ვაკეთებთ კომუნიკაციას უშუალოდ ლოკაციაზე სადაც ყველაზე მჭიდრო ლინკია ფეხბურთთან სტადიონებზე, საფეხბურთო სოლებთან და მათ მიმდებარე ტერიტორიებზე! უნდა გავხდეთ ქართველ გულშემატკივართა „დამველები“ და შევიყვანოთ ისინი ნამდვილ „წითელ წიგნში“ - შევქმნათ მათი სია და გადავცეთ საშვები, რომლითაც ერთგულებისათვის, დავაჯილდოვებთ სხვადასხვა პრივილეგიით - მათ შეეძლებათ სტადიონზე ურიგოდ შესვლა კონკრეტული შესასვლელიდან, ექნებათ პრივილეგია ბილეთებზე - ეროვნული ნაკრებისა თუ სხვა მნიშვნელოვან სპორტულ ღონისძიებებზე და მოვამარაგებთ მათი საყვარელი გუნდისა თუ ამ „ერთგულების“ ეკიპირებით, რომელიც მათ გამოარჩევთ სხვა ფანებისაგან. ამასთან, შევქმნით ტრიბუნა - „ნაკრძალს“ სადაც ისინი ისხდებიან ყველა ეროვნული ნაკრების თამაშზე, რაც გულშემატკივრობას სხვათათვისაც უფრო მიმზიდველს გახდის! ტრიბუნების კიდეებთან დავდგამთ სტენდებს, სადაც აღწერილი იქნება ამ გულშემატკივართა სპეციფიკაცია - ზოგადი წარმოშობა, მახასიათებლები, თვისებები - ისევე, როგორც წითელ წიგნში შესულ იშვიათ ცხოველებს აღწერენ ხოლმე ნაკრძალებსა თუ ზოოპარკებში!

პირველი ეტაპის გავლის შემდეგ, ვრთავთ მეორე საკომუნიკაციო არხს - Outdoor-ს სტადიონთა შემოგარენს ვავსებთ პრინტებითა და ბილბორდებით. მესიჯით „არ გადავშენდებით, #მოაშენე!“. პარალელურად ვიწყებთ აქტივობას ციფრულ არხებშიც იმავე საკომუნიკაციო მესიჯით. იქმნება ვებგვერდი - moashene.ge - რომელიც თავდაპირველად იქნება მანიფესტი გულშემატკივართა გაიშვიათებული სახეობის გადასარჩენად. ყველა, ვინც მხარს უჭერს ამ იდეას, გაერთიანდება ამ პეტიციის ქვეშ Facebook პროფილებით, საიდანაც ჩვენ ავიღებთ ინფორმაციას მათი მეგობრებისა და ინტერესების შესახებ. ამავე ბაზაში, ვარეგისტრირებთ ყველა ფეხბურთელს, რომელიც პრო-ლიგაში იასპარეზებს და შევქმნით ფანების ბაზას. ბაზის მთავარი დანიშნულებაა, დაამყაროს კავშირი პოტენციურ ფანებსა და გუნდებს შორის. რადგან ბევრმა არ იცის, რომელ გუნდს შეიძლება უგულშემატკივროს. პორტალზე იქნება ფუნქციონალი - „**იპოვნე შენი გუნდი, #მოაშენე“**, რომელიც საშუალებას მისცემს ხალხს საკუთარი სურვილით აირჩიონ, ან ალგორითმის საფუძველზე იპოვონ გუნდი, რომელიც მათთვის ყველაზე ახლობელია. სისტემა დაადგენს, რომ კონკრეტულ გუნდთან ადამიანს ჰყავს X საერთო ნაცნობი, მეგობარი და ა.შ. ეს კი, კარგ შემთხვევაში, გააჩენს ხათრს და ახლობლობას, რაც არსებული გულშემატკივრის მთავარი მოტივატორია თამაშებზე დასასწრებად! გუნდის არჩევის შემდეგ, მომხმარებელი მის არჩევანს გააზიარებს Facebook-ზე მის სასურველ ფოტოზე გუნდის ლოგოს დართვითა და მესიჯით “**მე [გუნდის სახელი] #ამოვიჩემე! #მოაშენე ქართული გულშემატკივრობა!”**  ვებგვერდის ლინკთან ერთად!

თუმცა, გულშემატკივრობა არ მთავრდება სტადიონზე - იგი აღნიშვნით გრძელდება. შესაბამისად, კარგი იქნება, დავუფასოთ მოსულებს გარჯა და მივცეთ მათ დამატებითი სტიმული ქართული ფეხბურთის საგულშემატკივროთ. ყველა თამაშის გაყიდული ბილეთი ვაქციოთ ფასდაკლების ვაუჩერებად პარტნიორ ბარ-რესტორნებში. გავხადოთ თითო კონტროლ-მოხეული თუ QR კოდიანი ბილეთი პირობითად 4 ხინკლის ან სულაც X რაოდენობით ფასდაკლების ექვივალენტური და განვათავსოთ ეს ბილეთები E-commerce საიტებზე - ჩვენს მესამე ძირითად საკომუნიკაციო არხში. პოტენციური გულშემატკივარი საკმაოდ ხშირად სტუმრობს ამგვარ საიტებს სხვადასხვა ფასდაკლებებით სარგებლობისთვის. ეს გამოიწვევს ქსელურ ეფექტებს, ერთი მხრივ, ბარ-რესტორნების დაინტერესებას პოტენციური კლიენტების მოზიდვისთვის, ხოლო მეორე მხრივ, პოტენციური გულშემატკივრისთვის დამატებით სარგებელს შექმნის, რაც მეტ მოტივაციას შეუქმნის, რომ ქართულ ფეხბურთსაც უქომაგოს და ფასდაკლებითაც კვლავ ისარგებლოს.

**მოსალოდნელი შედეგები**

საბოლოოდ მივიღებთ სოციალურ გამოხმაურებას, რომ ქართველი გულშემატკივარი გადაშენების პირასაა! ხალხი გაიგებს ამას და სოციალურად შეგნებულნი გაიაზრებენ ამ პრობლემატიკას. გავაცნობთ და დავაახლოვებთ გუნდებსა და ფანებს, შევქმნით თამაშებზე სიარულისა და Fan-ბარ-რესტორნების პოტენციალს და გულშემატკივრობას გავხდით უფრო მიმზდველს!

**ქართველი გულშემატკივარი არ გადაშენდება!**